«XXI лIэщIыгъуэм и пашэ»
ФIыщ, гухэхъуэщ укъыщалъхуа щIыналъэм и цIэр фIыкIэ зыгъэIу цIыхухэр ущикуэдыр. ЕхъулIэныгъэфIхэр зыIэригъэхьауэ иджыблагъэ къытхуеблэгъэжащ «Что? Где? Почем?» газетым и редактор нэхъыщхьэ, лэжьакIуэ гуащIафIэ Тхьэщыгугъ Эллэ.
Адыгэ бзылъхугъэр хэтащ Новгород Ищхъэрэ къалэ мэлыжьыхьым и 25-27-хэм щекIуэкIа «XXI лIэщIыгъуэм и пашэ» урысейпсо зэхьэзэхуэм икIи текIуэныгъэр къыщихьащ.
Зэпеуэр къызэзыгъэпэщар Урысейм и Федеральнэ Зэхуэсым ФедерацэмкIэ и Советырщ. Тхьэщыгугъым зэрыжиIэмкIэ, зэхьэзэхуэр купщIафIэу екIуэкIащ. Абы хьэрхуэрэгъу куэд иIащ, я зэфIэкI ягъэлъэгъуэну зэпеуэм зрагъэхьэлIат къэралым и щIыналъэ 16-м икIахэм. Эллэ къыхуагъэфэщащ медалрэ щIыхь тхылърэ, апхуэдэуи гъащIэм хуиIэ еплъыкIэхэр жыджэру, IупщIу къызэригъэлъагъуэм папщIэ, лэжьыгъэ купщIафIэхэр зэрызэфIихым щхьэкIэ, Новгород Ищхъэрэ Хьэрычэт Iуэхухэм зегъэужьынымрэ дэIэпыкъуэгъу цIыхухэм яхуэхъунымкIэ и министр Лабузэ Денис и фIыщIэ тхыгъэ къратащ.
Мыр и япэ ехъулIэныгъэшхуэу щытми, Тхьэщыгугъ Эллэ сыт щыгъуи Iуэхум хуэнэхъуеиншэщ. Илъэси 10-м щIигъукIэ бзылъхугъэр хьэрычэтыщIэу щытащ. 2011 гъэ лъандэрэ и гуащIэ ирехьэлIэ зи гугъу тщIа газетым, ар тэмэму къыдэкIа зэрыхъунум и гулъытэр етащ.
«Си гуапэу, сфIэкъабылу зэхьэзэхуэм сыхэтащ. Лэжьыгъэ IэнатIэ ущыпэрытым махуэ къэс узыIууэ гугъуехьхэм, Iуэху мытыншхэм нэгъуэщIу урегъэгупсысыж конкурсым. Нэхъыщхьэращи, уи лэжьыгъэм и мыхьэнэр нэхъ зыхыуегъащIэри, сэбэпщ», — жеIэ абы.
Тхьэщыгугъ Эллэ УФ-м и журналистхэм я зэгухьэныгъэм, Кавказ Ищхъэрэм и бзылъхугъэ хьэрычэтыщIэхэм я ассоциацэм и зэзыгъэуIу советым хэтщ, жылагъуэ Iуэхухэм щыжыджэрщ. Дохъуэхъу и лэжьыгъэкIи и гъащIэкIи ефIэкIуэну!
БАГЪЭТЫР Луизэ.
